Kote Cabezudo

José Juan Cabezudo Zabala edo Kote Cabezudo (Donostia, Gipuzkoa, 1948) moda eta pornografia argazkilaria da, haur-pornografia barne. Epaitegietan kondenatuta dago sexu abusu eta erasoengatik, haur pornografia egin eta zabaltzeagatik, eta 21 biktimari (haietako batzuk adingabeak izanik) iruzur egiteagatik. Epaiketa oztopatzeagatik kondenatua dago, salatzaileak ikaratzen baitzituen haien irudi galgarriak sare sozialetan argitaratuz.

 Bizitza 
Gaztetatik hasi zen argazkigintzarako afizioa, emakumeen gorputza bereziki. Medikuntza ikasketak egin zituen, eta lanbidez odontologoa izan zen Donostian (Gipuzkoa). Erretratu erotikoek apaintzen zuten haren kontsulta. Paziente gazteak kontsultatik argazki estudiora eramaten zituen; saio haietan, gazteak biluzarazten zituen, eta sexualki erasotzen zien. Baita beste erasotzaile batzuek lagunduta ere. Medikuari «el Percuta» deitzen zioten. Artistatzat ere bazuten, gertuko boteretsuek sustatuta. Giza gorputza zuri-beltzean fotografiatu zuen gehienbat, eta moda munduaren inguruan ibili zen beti. Hori erabiltzen zuen aitzakiatzat, hain zuzen, kontsultatik estudiora gazte ezjakinak eramateko eta biluzteko. Behin hor, ezkutuko kamerak jartzen zituen grabatzen, sexu erasoak egin bitartean, engainu teknikak erabiliz. Horrelakoetan, lagunak gonbidatzen zituen: sukaldariak, kazetariak, bankariak, enpresaburuak, notarioak, epaileak, politikariak.  Horregatik ere, Kutxak, Donostiako Udalak, Gipuzkoako Aldundiak eta beste zenbait erakundek argitaratu eta diruz lagundu zizkioten argazki liburuak, erakusketak eta web-orriak, adingabeei egindako argazkiak ere jendartean zabalduta.

Botereari eta modaren munduari estu lotutako pertsonaia izan da. Harekin lan egin zuen hasieratik Gipuzkoako modelo agentzia entzutetsuenak (First Models agentzia, Gipuzkoako modelo guztien harrobi). Hainbat hamarkadaz, argazkilariarengana bidali zituen agentziak ehunka neska eta mutil gazte, hedabide nagusiekin batera etengabe sustatzen zituzten bereganatze kanpainetan. Oso gazte zirela hasten dute askok modelo bidea, jakin gabe zelako mundua den. Horrela, ehunka gipuzkoar emakume adingaberi biluziko argazkiak egina da Kote Cabezudo.


 9 urteko instrukzioa 
2013. urtetik 2019ko uztailak 10 arte auzipetua egon da argazkilariaren kasua, Donostiako 4 zenbakiko instrukzio epaitegian (684/2013 espedientea). Lehenengo bost urtean Ana Isabel Pérez Asenjo epailea arduratu zen auziaz. Kote Cabezudo aske mantendu zuen, eta Cabezudok gaiztakeriak egiten jarraitu zuen bitarte hartan. 2018ko apirilean, Perez Asenjo epailea baztertua izan zen auzitik, Kote Cabezudoren delituak ez pertsegitzeagatik, eta haren ordez Julián García Marcosek hartu zuen ardura. Bi asteren epean, hamar delitutik gora atzeman zituen epaile berriak prozesu berean, eta maiatzaren 4an kartzelatu zuen Kote Cabezudo. Justiziari oztopo egiteagatik bi urte eta hiru hilabete espetxean egotera kondenatu zuen 2019ko otsailean; Gipuzkoako auzitegiak uztailean berretsi zuen kondena. 

 Kondena 
Kondenatuta dago 28 urte eta bi hilabetera sexu abusu eta erasoengatik, haur pornografia ekoiztu eta trafikatzeagatik, 21 biktimari iruzur egiteagatik (batzuk adingabeak zirenean) eta epaiketa oztopatzeagatik, salatzaileak ikaratuz haien irudi galgarriak zabalduz deklaratu behar zutenean.

Gaur egun, Martuteneko espetxean (Donostia, Gipuzkoa) betetzen du kondena.

 Isiltasun mediatikoa 
Instrukzioarekiko isiltasun osoa izan zen Donostian eta Euskal Herri osoan ere, azken urtea arte. Aurretik, ordea, hedabide guztietan Kote Cabezudoren kontrako auzia aipatu ere ez zen egiten. Aitzitik, haren lanaren alde «artistikoa» argudiatu eta zabaldu zuten, hamarkadetan zehar, kultura balitz bezala, Euskal Herriko irrati eta egunkari askok. Bi urte lehenago Madrilgo hedabide berri bat internet bidez hasia zen gaia lantzen.

Espainiako estatu osoan, auziarekiko ezagutza hutsaren hurrengoa zen; eta isiltasuna, orokorra. 2016an Madrilen sortutako SinFiltros.com interneteko atari independentea izan zen leku guztietan lehena, eta sortu zenetik apustua egin zuen Kote Cabezudo auziari jarraipen bat egiteko. Bideo eta elkarrizketak landu zituzten, ahotsa emanez zenbait emakume salatzaileri. Atari horren «Caso Kote Cabezudo» atala sare sozialen bidez zabaldu zen, eta jarraitzaile asko izan zituen, batez ere aferak Donostiako alkate ohia, orduan diputatua, Odon Elorza zipriztindu zuenean, 2018ko apirilean.

Albisteari erantzuteko, Euskal Herriko irrati eta egunkari nagusietan azaldu zen Odon Elorza, desbideratze kanpaina zalapartatsu bat eginez: SinFiltros atarian argitaratzen zena Espainiako eskuin muturrak bere kontra asmatutako fake news zirela aldarrikatu zuen. Betiere Cabezudoren biktimei inongo sinesgarritasunik adierazi gabe, Elorzak etengabe mehatxatu zuen Kote Cabezudo salatzen zuten emakumeen abokatuen kontrako kereila aurkeztuko zuela; hala ere, inoiz ez zuen halakorik aurkeztu. SinFiltros atariaren zuzendari Melchor Mirallesen kontrako kereila jarriko zuela zabaldu zuen, orobat, hedabide guztietan Elorzak. SinFiltros zabalkundea ematen zien hedabide bakarra izan arren, atariaren bideo guztiak internetetik kentzeko eskatu zuen diputatuak. Goi mailako presioak jaso zuela atariak. Alabaina, SinFiltros ataritik baztertu zuten Melchor Miralles zuzendaria 2018an, eta atariak Kote Cabezudoren auziari egiten zion jarraipena eten zen. Gaur egun, Sinfiltros atariak irekita jarraitzen du, bi urte hartan Kote Cabezudoren auziari buruz sortu zituzten 40 bideoak eskaintzen dituela.

Euskal Herriari dagokionez, Kote Cabezudoren kontrako salaketa historikoek —ezagutzen den lehena 1987koa izanik— ez dute lekurik izan kazetaritzan, 2018ko maiatzak 1 arte. Langileen eguna zen astelehen horretan, Berria egunkariak portada eskaini zion. Erasotako emakume bat elkarrizketatu zuten, adingabea zelarik jasandako abusuak azaltzen zuela. Handik aurrera, jarraipena egin diote Euskal Herriko hedabide gehienek ere.

 Zigorra 
2022ko ekainaren 27an, Gipuzkoako Lurralde Auzitegiak jarri zion zigorra Kote Cabezudo argazkilariari. 28 urte eta bi hilabeteko espetxe zigorra ezarri zioten, hainbat deliturengatik: bortxaketa bat, sexu abusu bat, haur pornografiari lotutako sei delitu, eta modeloei iruzur egiteagatik beste bi delitu. Hamazazpi emakumeren salaketak hartu zituzten kontuan epaiketan, eta biktima horiei 116.000 euroren kalte ordaina ematera kondenatu zuten.

Akusatuta zegoen beste 217 deliturengatik absolbitu zuten. Martxoaren 7tik apirilaren 13ra bitartean izan zen Cabezudoren aurkako epaiketa, eta fiskaltzak 250 urte baino gehiagoko kartzela zigorra eskatzen zuen; akusazio partikularrak, berriz, 2.627 urtekoa.

Egun, Martuteneko espetxean dago (Donostia, Gipuzkoa), behin-behineko espetxealdia betetzen, 2018ko maiatzetik. Espainiako Zigor Kodean onartutako gehienezko 20 urteak gainditzen ditu sententziak; beraz, ez ditu bete beharko gainerako zortzi urte eta bi hilabeteak. Ordurako kartzelan daramatzan lau urteak ere, kondena osotik kenduko dizkiote. 2013an jarri zituzten lehen salaketak emakumeek, eta ia hamar urte geroago eman dute kasuari buruzko sententzia epaitegian. Indarka taldean daude bilduta Kote Cabezudoren biktimak, eta Pikara Magazine agerkarian salatu zuten, besteren artean, «onartezina» dela hainbeste urte irautea instrukzioak.

 Erreferentziak 

Kategoria:Donostiarrak
Kategoria:Euskal Herriko argazkilariak
Kategoria:Sexu abusuak
Kategoria:Pedofilia
Kategoria:Bortxatzaileak